ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Απριλίου 2006 για την τροποποίηση της απόφασης 2006/274/ΕΚ σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Γερμανία [κοινοποιηθείσα υπό τον αριθμό Ε(2006) 1652] (Κείμενο που παρουσιάζει ενδιαφέρον για τον ΕΟΧ) (2006/297/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4, Εκτιμώντας τα ακόλουθα: (1) Στη Γερμανία εκδηλώθηκαν κρούσματα κλασικής πανώλους των χοίρων. (2) Ως εκ τούτου, εκδόθηκε η απόφαση 2006/274/ΕΚ της Επιτροπής, της 6ης Απριλίου 2006, σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Γερμανία και την κατάργηση της απόφασης 2006/254/ΕΚ (2), προκειμένου να διατηρηθούν και να επεκταθούν τα μέτρα που ελήφθησαν από τη Γερμανία σύμφωνα με την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (3). Ειδικότερα, λόγω του κινδύνου για την υγεία των ζώων που συνδέεται με το εμπόριο των ζώντων χοίρων, οι μετακινήσεις των χοίρων από και προς τις εκμεταλλεύσεις εντός των περιοχών που περιλαμβάνονται στο παράρτημα Ι της προαναφερθείσας οδηγίας υπόκεινται σε κανόνες αυστηρότερους από τους κανόνες που προβλέπονται στην οδηγία 2001/89/ΕΚ. (3) Σύμφωνα με πληροφορίες που παρείχε η Γερμανία δημιουργούνται προβλήματα καλής μεταχείρισης των ζώων στη φύλαξη των χοίρων σε ορισμένες εκμεταλλεύσεις εντός των ζωνών επιτήρησης όπου εξακολουθεί να ισχύει η απαγόρευση των μετακινήσεων τους. (4) Είναι επομένως σκόπιμο οι γερμανικές αρχές να επιτρέψουν την απομάκρυνση των χοίρων από εκμετάλλευση που υπάγεται στη ζώνη επιτήρησης σύμφωνα με τους όρους που προβλέπονται από την οδηγία 2001/89/ΕΚ και την απόφαση 2002/106/ΕΚ της Επιτροπής, της 1ης Φεβρουαρίου 2002, για την έγκριση διαγνωστικού εγχειριδίου με διαγνωστικές διαδικασίες, μεθόδους δειγματοληψίας και κριτήρια για την αξιολόγηση των εργαστηριακών δοκιμών επιβεβαίωσης της κλασικής πανώλους των χοίρων (4). (5) Επομένως, η απόφαση 2006/274/ΕΚ πρέπει να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2006/274/ΕΚ τροποποιείται ως εξής: Στο άρθρο 2 προστίθεται η ακόλουθη τρίτη παράγραφος: «3. Κατά παρέκκλιση από την παράγραφο 1 στοιχείο α) η αρμόδια αρχή μπορεί να επιτρέπει την απευθείας μεταφορά χοίρων από εκμετάλλευση η οποία βρίσκεται εντός της ζώνης επιτήρησης σε καθορισμένη εκμετάλλευση στην οποία δεν υπάρχουν χοίροι και η οποία βρίσκεται εντός της ίδιας ζώνης επιτήρησης, υπό τους εξής όρους: - η μεταφορά αυτή πραγματοποιείται σύμφωνα με τους όρους που καθορίζονται στο άρθρο 11 παράγραφος 1 στοιχείο στ) και παράγραφος 2 της οδηγίας 2001/89/ΕΚ· - οι εξετάσεις που προβλέπονται στο κεφάλαιο IV (Δ) (2) του παραρτήματος της απόφασης 2002/106/ΕΚ έχουν ολοκληρωθεί με αρνητικά αποτελέσματα στην εκμετάλλευση από την οποία μεταφέρονται οι χοίροι. Οι γερμανικές αρχές καταγράφουν τις προαναφερθείσες μετακινήσεις και ενημερώνουν αμέσως την Επιτροπή σχετικά μέσω της μόνιμης επιτροπής για την τροφική αλυσίδα και την υγεία των ζώων.» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 20 Απριλίου 2006.

[Source: multi_eurlex | Tokens: 3233]